Komisjoni määrus (EÜ) nr 1202/95,

29. mai 1995,

millega muudetakse põllumajandustoodete mahepõllundustootmist ning põllumajandustoodete ja toiduainete puhul sellele viitavaid märgiseid käsitleva nõukogu määruse (EMÜ) nr 2092/91 I ja III lisa

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 24. juuni 1991. aasta määrust (EMÜ) nr 2092/91 põllumajandustoodete mahepõllundustootmise ning põllumajandustoodete ja toiduainete puhul sellele viitavate märgiste kohta, [1] viimati muudetud nõukogu määrusega (EÜ) nr 1201/95, [2] eriti selle artiklit 13,

ning arvestades, et:

juhtudel, kui ametivõimud nõuavad II lisa B jaosse kandmata sünteetiliste taimekaitsevahendite kasutamist, silmas pidades tõsist ohtu, mis ähvardab taimehaigustest või -kahjuritest ohustatud eripiirkondade tootmist tervikuna, ei saa kõnealusel viisil saadud taimekasvatussaadustele kanda mahepõllundusmeetoditele viitavaid märgiseid;

muude mahepõllunduseeskirjade täitmist silmas pidades tuleks teatavatel juhtudel siiski lühendada üleminekuaega, mille lõppedes lubatakse selliseid märgiseid kandvaid tooteid turustada;

ühe põllumajandustootja juhitavates tootmisüksustes ei tohi ühe sordi taimi toota nii mahepõllundus- kui ka tavalise tootmismeetodi kohaselt;

kõnealuse eeskirja suhtes tuleks sätestada erand, kui teatavad mitmeaastaste taimede all olevad maa-alad viiakse tavapõllunduselt järk-järgult üle mahepõllundustootmisele;

erandid kõnealusest eeskirjast võivad olla lubatud ka teatavate põllumajandusuuringuteks kasutatavate maa-alade puhul, mille eesmärgiks on arendada mahepõllundustootmist, ning mille suhtes on kokku lepitud liikmesriikide pädevate asutustega;

seemnete, vegetatiivse paljundusmaterjali ja ümberistutusmaterjali tootmisega tegelevad spetsialiseerunud ettevõtjad, kellele mahepõllundustootmine on kõnealuste toodete tavapärasel meetodil tootmist täiendav tegevus;

käesolevas määruses ettenähtud meetmed on kooskõlas määruse (EMÜ) nr 2092/91 artiklis 14 nimetatud komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Käesolevaga muudetakse määruse (EMÜ) nr 2092/91 I lisa punkti 1 ja III lisa A jagu vastavalt käesoleva määruse lisale:

Artikkel 2

Käesolev määrus jõustub viieteistkümnendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 29. mai 1995

Komisjoni nimel

komisjoni liige

Franz Fischler

[1] EÜT L 198, 22.7.1991, lk 1.

[2] EÜT L 119, 30.5.1995, lk 9.

--------------------------------------------------

LISA

Määrust (EMÜ) nr 2092/91 muudetakse järgmiselt.

1. I lisa jao

"Taimed ja taimsed saadused"

punkti 1 järele lisatakse järgmine lõik:

"Eelkõige võib liikmesriik lühendada üleminekuaega miinimumini juhtudel, kui maatükke on töödeldud II lisa B jaosse kandmata tootega taimekahjurite ja -haiguste tõrjekava raames, mille rakendamine on liikmesriigi pädeva asutuse poolt selle liikmesriigi territooriumil või territooriumi teatavates osades konkreetse põllukultuuri puhul kohustuslikuks tehtud.

Üleminekuaja lühendamisel tuleb arvesse võtta kõiki järgmisi tingimusi:

- maatükkidel on juba toimunud või parajasti toimub üleminek mahepõllundustootmisele,

- asjaomase taimekaitsetoote lagunemise tõttu sisaldab muld või mitmeaastase taime puhul saagis tähtsusetus koguses jääkaineid,

- asjaomane liikmesriik peab teistele liikmesriikidele teatama töötlemiskohustuse ja üleminekuaja lühendamise astmega seotud otsusest,

- töötlemise järel koristatud saaki ei tohi müüa mahepõllundustootmisele viitava märgisega."

2. III lisa A jao punkt 9 asendatakse järgmisega:

"9. Kui ettevõtjal on mitu tootmisüksust samas piirkonnas, siis peavad artiklis 1 nimetamata taimi või taimekasvatussaadusi tootvad tootmisüksused ja kasutatavate toodete (väetised, taimekaitsetooted, seemned) ladustamiskohad olema samuti allutatud punkti 2 esimeses lõigus ning punktides 3 ja 4 nimetatud kontrollimenetlustele. Punktis 1 nimetatud üksuses toodetud taimedega sama sorti taimi ei tohi kõnealustes üksustes toota.

Tootjate suhtes võib siiski kehtida erand eelmise lõigu viimases lauses nimetatud eeskirjast:

a) seoses mitmeaastastest taimedest saadud toodetega (puuviljakasvatus, viinamarja- ja humalakasvatus), kui täidetakse järgmisi tingimusi:

1. kõnealune tootmine on osa ümberkorralduskavast, mille raames tootja võtab endale kindla kohustuse ning mis näeb ette asjaomase maa-ala viimase osa mahepõllundustootmisele ülemineku alustamise võimalikult lühikese aja jooksul, mis ühelgi juhul ei tohi olla pikem kui viis aastat;

2. on võetud kohased meetmed, et tagada igast asjaomasest üksusest saadud toodete püsiv eraldi hoidmine,

3. kontrollivale ametiasutusele või eraõiguslikule kontrolliasutusele teatatakse iga asjaomase toote saagikoristusest vähemalt 48 tundi ette,

4. kohe pärast saagikoristuse lõpetamist teatab tootja kontrollivale ametiasutusele või eraõiguslikule kontrolliasutusele asjaomastes üksustes koristatud saagi täpsed kogused ning kõik saaki iseloomustavad eritunnused (kvaliteet, värvus, keskmine kaal jne) ning kinnitab toodete eraldi hoidmist tagavate meetmete võtmist,

5. kontrolliv ametiasutus või eraõiguslik kontrolliasutus on ümberkorralduskava ja punktides 1 ja 2 nimetatud meetmed heaks kiitnud. Kõnealune heakskiit tuleb kinnitada igal ümberkorralduskavale järgneval aastal;

b) seoses liikmesriikide pädevate asutustega kokkulepitud maa-aladega, mis on mõeldud põllumajandusuuringute tegemiseks, kui täidetakse punktis a esitatud teist, kolmandat ja neljandat tingimust ning viienda tingimuse asjakohast osa;

c) seoses seemnete, vegetatiivse paljundusmaterjali ja ümberistutusmaterjali tootmisega, kui täidetakse punktis a esitatud teist, kolmandat ja neljandat tingimust ning viienda tingimuse asjakohast osa."

--------------------------------------------------